18. ΒΑΣΙΛΙΚΟΝ ΔΙΑΤΑΓΜΑ της 23/23 Φεβρ. 1950 Περί υποβλητέων δικαιολογητικών δια τον κανονισμόν των συντάξεων. ΄Εχοντες υπ’ όψει: α)Το άρθρ. 89 του από 31 Οκτ. 1935 Δ/τος «περί απονομής Πολιτικών και Στρατιωτικών Συντάξεων» κυρωθέντος δια του από 11 Ιαν. 1936 Α. Νόμου, β)την σύμφωνον γνώμην του Ελεγκτικού Συνεδρίου διατυπωθείσαν εις τα από 16 Νοεμ. 1949 Πρακτικά της Ολομελείας του και γ)την υπ’ αριθ. 800/1949 γνωμάτευσιν του Συμβουλίου Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-Στρατιωτικοί στηρίζοντες δικαίωμα συντάξεως ανωτέρου βαθμού κατά το εδάφ. 4 του άρθρ. 41 του Β.Δ/τος της 31 Οκτ. 1935 ως τούτο ετροποποιήθη δια του εδάφ. 2 του άρθρ. 2 του Α.Ν. 2414 του 1940 υποβάλλουσι μετά των λοιπών δικαιολογητικών των προβλεπομένων υπό του Β.Δ/τος της 21 Ιαν. 1936 «περί εκτελέσεως του από 31 Οκτ. 1935 Β.Δ/τος κ.λ.π.» κεκυρωμένον αντίγραφον της Υπουργικής διαταγής, δι’ ης διετάχθη η καταβολή απολαυών ανωτέρου βαθμού εν η θα σημειούται η χρονολογία της δημοσιεύσεώς της εις την Εφημερίδα της Κυβερνήσεως, εν ελλείψει δε δημοσιεύσεως πιστοποιητικόν αρμοδίας δια την βεβαίωσιν αρχής περί της χρονολογίας αφ’ ης εχορηγήθησαν αι απολαυαί του ανωτέρου βαθμού και της ανελλιπούς έκτοτε καταβολής αυτών, μετά φύλλου διακοπής μισθοδοσίας. Εις περίπτωσιν αδυναμίας υποβολής των κατά το προηγούμενον εδάφιον δικαιολογητικών λόγω απωλείας ή καταστροφής αρχείων προσάγεται βεβαίωσις της αρμοδίας παρά τω οικείω Υπουργείω Υπηρεσίας περί της χρονολογίας αφ’ ης ο Στρατιωτικός εδικαιούτο εις χορήγησιν των απολαυών ανωτέρου βαθμού μετά μνείας της διατάξεως εφ’ ης στηρίζεται το δικαίωμα τούτο και ότι εν μεταγενεστέρω χρόνω δεν επήλθε γεγονός συνεπιφέρον την διακοπήν του δικαιώματος τούτου ή άλλως την χρονολογίαν καθ’ ην έλαβε χώραν το γεγονός τούτο. Περί της αδυναμίας προς προσαγωγήν επισήμων στοιχείων κρίνει ελευθέρως το Ελεγκτικόν Συνέδριον. 